**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.06.2018, ora 08.00 – 08.06.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 08.06.2018, ora 7.00**

**RÂURI**

**Debitele au fost, în general, staţionare**, exceptând râurile din bazinele hidrografice Crișul Repede, Arieș, Târnave, bazinele superioare ale Crasnei, Barcăului, Crișului Alb, Buzăului, bazinele superioare și mijlocii ale Someșului Mic, Crișului Negru, Mureșului, cursurile inferioare ale Someșului, Bârzavei, Carașului, Nerei și Cernei, unde au fost în creștere datorită precipitațiilor căzute în interval și propagării.

Creșteri de niveluri și debite ca urmare a precipitațiilor sub formă de aversă căzute în interval s-au mai înregistrat și pe unele râuri din bazinele hidrografice Vișeu, Iza, Tur, Prahova, bazinele superioare ale Someșului, Argeșului, bazinele superioare și mijlocii ale Begăi și Timișului și unii afluenți ai Someșului din aval de s.h. Răstoci.

S-au înregistrat scurgeri importante pe versanţi, torenţi, pâraie, viituri rapide pe râurile mici şi creşteri rapide de niveluri și debite ca urmare a precipitaţiilor sub formă de aversă căzute, cu caracter torenţial şi mai însemnate cantitativ, pe unele râuri mici din bazinele hidrografice Crasna, Barcău, Crișul Repede, Someș.

În interval s-au situat peste **COTELE DE ATENȚIE** râurile la următoarele stații hidrometrice Bistra-Chiribiș (350+25)-jud. BH și Topolog-Saraiu (300+40)-jud. CT.

Debitele se situează în general la valori cuprinse între 30-70% din mediile multianuale lunare, mai mici (sub 30% din normalele lunare) pe râurile din bazinele hidrografice: Iza, Tur, Crasna, Barcău, Târnava Mare, Cerna, pe unii afluenţi ai Oltului superior şi mijlociu, Timișului superior, Argeşului superior, pe Siret şi unii afluenţi ai săi (Suceava, Moldova, Putna, Râmnicu Sărat, Buzǎu, Bârlad) și pe Prut şi mai mari (peste 100%) pe râurile din Dobrogea și cursurile superioare ale Someșului Mic și Arieșului.

În interval au fost emise două avertizări hidrologice pentru fenomene imediate şi şase atenţionări hidrologicepentru fenomene imediate.

**Debitele vor fi relativ staţionare**, exceptând râurile din bazinele hidrografice Vișeu, Iza, bazinele superioare ale Turului, Someșului și Bistriței, unde vor fi în creștere ca urmare a precipitațiilor prevăzute și propagării și cursurile inferioare ale râurilor: Crasna, Barcău, Crișuri, Someșul Mic, Arieș, Bega, Timiș, cursul mijlociu și inferior al Mureșului, unde vor fi în creștere doar prin propagare.

Pe râurile din bazinele hidrografice Bârzava, Moravița, Caraș, Nera, Cerna, bazinele superioare ale Begăi, Timișului și Jiului debitele vor fi în scădere.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite pe unele râuri din zonele de deal şi munte din vestul, nordul și centrul țării, ca urmare a precipitaţiilor sub formă de aversă prognozate, izolat mai însemnate cantitativ.

**DUNĂRE**

**Debitul la intrarea în ţară** (secţiunea Baziaş) în intervalul 07-08.06.2018 **a fost staţionar, având valoarea de 4400 m3/s**, sub media multianuală a lunii **iunie (6400 m3/s).**

În aval de Porţile de Fier debitele au fost staționare la Gruia, în creștere ușoară la Calafat și în scădere pe sectorul Bechet – Tulcea.

**Debitul la intrarea în ţară** (secţiunea Baziaş) **va fi** **în staționar (4400 m3/s).**

 În aval de Porţile de Fier debitele vor fi în creștere pe sectorul Gruia – Bechet, staționare la Corabia și în scădere pe sectorul Turnu Măgurele – Tulcea.

**2.** **Situaţia meteorologică în intervalul 07.06.2018, ora 08.00 –08.06.2018, ora 06.00**

**În ţară,** vremea s-a menținut ușor mai caldă decât în mod normal la această dată și în general instabilă. Cerul a fost variabil, cu înnorări temporar accentuate mai ales în a doua parte a zilei și în prima parte a nopții. S-au semnalat averse și descărcări electrice pe arii extinse în Crișana, Maramureș, Transilvania, la munte, local în Banat și pe suprafețe mici în restul teritoriului. Ploile au avut și caracter torențial, iar în intervale scurte de timp s-au acumulat cantități mai importante de apă, în special în interiorul arcului carpatic, unde local s-au depășit 15...20 l/mp și izolat 50 l/mp (până la 60 l/mp la Rătești, județul Satu Mare). Pe raza județului Maramureș a căzut grindină. Vântul a suflat slab și moderat, cu intensificări asociate averselor, iar în zona localității Sânnicolau Mare a luat și aspect de vijelie. Temperaturile maxime s-au încadrat între 21 de grade la Sulina și 32 de grade la Bechet, iar la ora 06 se înregistrau între 11 grade la Sfântu Gheorghe-CV și 23 de grade la Moldova Nouă.

**Observație:** în intervalul de diagnoză au fost în vigoare 59 de mesaje pentru fenomene meteorologice periculoase imediate, dintre care 9 avertizări cod portocaliu: 5 emise de SRPV Cluj, 2 emise de SRPV Timișoara, una de SRPV Sibiu, una de CNPM pentru Muntenia și 50 de atenționări cod galben: 14 emise de SRPV Cluj, 14 emise de SRPV Sibiu, 12 emise de SRPV Timișoara, 5 emise de către CNPM pentru Muntenia, 3 emise de SRPV Craiova, una emisă de SRPV Bacău și 1 emisă de SRPV Constanța.

**La Bucureşti,** vremea a fost caldă, iar cerul variabil. Vântul a suflat slab și moderat. Temperatura maximă a fost de 29 de grade la Afumați și Băneasa și de 31 de grade la Filaret. La ora 06.00 se înregistrau 17 grade la Afumați și Băneasa și 19 grade la Filaret.

**3. Prognoza meteorologică în intervalul 08.06.2018, ora 08.00 –09.06.2018, ora 08.00**

**În ţară,** vremea va fi caldă, local călduroasă, mai ales în regiunile vestice și sudice, dar și în general instabilă. Cerul va fi variabil, cu înnorări temporar accentuate, averse, descărcări electrice, intensificări de scurtă durată ale vântului, posibil și cu aspect de vijelie, în zonele de deal și de munte, în vestul, nordul, centrul țării și pe arii restrânse în restul teritoriului. **Ploile vor avea și caracter torențial, izolat se vor acumula cantități de apă mai însemnate și va cădea grindină.** Temperaturile maxime vor avea valori de la 21...22 de grade pe litoral, până la 32...33 de grade în Banat și în Lunca Dunării. Temperaturile minime vor fi cuprinse între 11 și 21 de grade, cu cele mai ridicate valori în Dealurile de Vest.

**La Bucureşti,** vremea va fi călduroasă. Cerul va fi variabil, iar vântul va sufla slab și moderat. Temperatura maximă va fi de 30...31 de grade, iar cea minimă de 16...18 grade.

***II. CALITATEA APELOR***

**Pe râurile interioare**

**A.B.A. Siret Bacău** revine cu informații despre evenimentul semnalat la data de 05.06.2018, când în urma consumului de apă dintr-o fântână din localitatea Leghin, comuna Pipirig, jud. Neamț, o persoană de sex feminin a necesitat internarea în spital, cu următoarea precizare:

în conformitate cu rezultatele analizelor probei de apă efectuate de Laboratorul Regional A.B.A. Siret pentru indicatorii analizați (pesticide cu azot şi clor şi pesticide organoclorurate) se constată că toate valorile obținute sunt sub limita de cuantificare.

**S.G.A. Mureş** revine cu informaţii despre fenomenul de mortalitate piscicolă semnalat la data de 06.06.2018 pe pârâul Luț (afluent de dreapta al râului Mureş), în intravilanul localităţii Batoş, jud. Mureş. Personalul S.G.A. Mureş care s-a deplasat la fața locului a prelevat doua probe de apă de suprafață din pârâu şi una din efluentul stației de epurare a S.C. Carmolact S.R.L. Monor (fabrică de prelucrare lapte). Au fost recoltate şi probe de pești morți. Echipa G.N.M.-C.J. Mureş a verificat evacuarea și stația de epurare a S.C. Carmolact S.R.L., care se încadrau în limitele de legalitate. Din rezultatele analizelor probelor de apă recoltate se constată valori scăzute ale oxigenului dizolvat, mult sub limita admisă, în pârâul Luț, fapt care ar putea fi cauza mortalității piscicole.

**Pe Marea Neagră**

**G.N.M.-C.J. Constanța** informează despre producerea la data de 07.06.2018, în jurul orei 17.38, a unei poluări a cheului şi a acvatoriului Danei 50 din portul Constanța cu sulf vrac în timpul operațiunilor de încărcare a navei Elif S din vagoanele de cale ferată de către S.C. Decirom S.A. Se va reveni cu informații.

Pe fluviul Dunărea nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la data de 06.06.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**G.N.M.-C.J. Gorj** informează că la data de 06.06.2018, în urma unui apel telefonic al lucrătorilor C.F.R. prin care era semnalată prezenţa unui pui de urs rănit într-un tunel de cale ferată în zona Lainici din Parcul Naţional Defileul Jiului, o echipă formată din reprezentanţi ai G.N.M.-C.J. Gorj, Direcţiei Sanitar-Veterinare Gorj, A.P.M. Gorj, Inspectoratului General de Jandarmi Gorj, Administraţiei Parcului Naţional Defileul Jiului şi Asociaţiei de Vânătoare Gorun a recuperat puiul de urs şi l-a transportat într-o zonă accesibilă, unde a fost examinat de medicii veterinari, care i-au tratat plăgile deschise, fiind transportat ulterior la Centrul de Recuperare Zărneşti din judeţul Braşov în noaptea de 06-07.06.2018.